รายงานการกำกับดูแลกิจการของคณะกรรมการตรวจสอบ ประจำปี 2551

บริษัท แสนสิริ จำกัด (มหาชน)

รายงานนี้จัดทำขึ้นโดยคณะกรรมการตรวจสอบของบริษัท แสนสิริ จำกัด (มหาชน)
ซึ่งเป็นความเห็นของคณะกรรมการตรวจสอบเกี่ยวกับการกำกับดูแลกิจการ
โดยผ่านการพิจารณาจากที่ประชุมคณะกรรมการตรวจสอบ ครั้งที่ 1/2552 ซึ่งประชุมเมื่อวันที่ 25
กุมภาพันธ์ 2552 และที่ประชุมคณะกรรมการบริษัท ครั้งที่ 2/2552 เมื่อวันที่ 25 กุมภาพันธ์ 2552

คณะกรรมการตรวจสอบของบริษัท มีโครงสร้างที่เป็นอิสระจากผู้บริหารของบริษัท ซึ่งประกอบไปด้วย
ผู้ทรงคุณวุฒิ ซึ่งเป็นกรรมการที่เป็นอิสระจากผู้บริหารและผู้ถือหุ้นรายใหญ่ของบริษัท
และมีคุณสมบัติครบถ้วนตามประกาศตลาดหลักทรัพย์แห่งประเทศไทย
ปัจจุบันคณะกรรมการตรวจสอบของบริษัทมีจำนวน 3 คน โดยมี นายมานะ นพพันธ์
เป็นประธานกรรมการตรวจสอบ และมีสมาชิกในคณะกรรมการตรวจสอบ 2 คน คือ นายเจษฎาวัฒน์
เพรียบจริยวัฒน์ และ นายวิรัตน์ เอื้อนฤมิต

คณะกรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัท
โดยเป็นการปฏิบัติหน้าที่อย่างมีอิสระ
ไม่มีข้อจำกัดในการได้รับข้อมูลและได้รับความร่วมมือจากบริษัทเป็นอย่างดี
ซึ่งสอดคล้องตามข้อกำหนดของตลาดหลักทรัพย์แห่งประเทศไทย โดยในรอบปี 2551
ได้จัดให้มีการประชุมทั้งสิ้น 3 ครั้ง
ดังปรากฏรายละเอียดการเข้าร่วมประชุมของคณะกรรมการตรวจสอบแต่ละท่านตามตารางต่อไปนี้

+----------------+-------------+-----------------------+--------------+
| รายชื่อ          |             | ตำแหน่ง                | จำนวนครั้ง     |
|                |             |                       |              |
|                |             |                       | ที่เข้าร่วมประชุม |
+----------------+-------------+-----------------------+--------------+
| 1. นายมานะ     | นพพันธ์       | ประธานกรรมการตรวจสอบ  | 3/3          |
+----------------+-------------+-----------------------+--------------+
| 2. นายเจษฎาวัฒน์ | เพรียบจริยวัฒน์ | กรรมการตรวจสอบ        | 3/3          |
+----------------+-------------+-----------------------+--------------+
| 3. นายวิรัตน์     | เอื้อนฤมิต     | กรรมการตรวจสอบ        | 3/3          |
+----------------+-------------+-----------------------+--------------+

นอกจากนี้ คณะกรรมการตรวจสอบได้มีการหารือร่วมกับผู้บริหาร และผู้ตรวจสอบภายใน
ตามความเหมาะสม ทั้งนี้ การประชุมร่วมกับผู้ตรวจสอบภายใน
เป็นการประชุมอิสระจากผู้บริหารของบริษัท ซึ่งสรุปสาระสำคัญได้ดังนี้

1. การสอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปีที่ผ่านการสอบทานและตรวจสอบจากผู้สอบบัญชีภายนอก
เพื่อนำเสนอให้คณะกรรมการบริษัทพิจารณาอนุมัติ
โดยได้สอบถามและรับฟังคำชี้แจงจากผู้บริหารในเรื่องที่เกี่ยวข้องอย่างชัดเจนและเพียงพอ ซึ่งพบว่า
รายงานทางการเงินดังกล่าวมีความถูกต้องตามที่ควรในสาระสำคัญตามมาตรฐานทางบัญชีที่ยอมรับโดยทั่วไป
รวมทั้งมีกระบวนการจัดทำและเปิดเผยข้อมูลในงบการเงินอย่างถูกต้องครบถ้วน เชื่อถือได้
เพียงพอและทันเวลา

2. สอบทานระบบการควบคุมภายใน
คณะกรรมการตรวจสอบได้พิจารณาสอบทานร่วมกับผู้ตรวจสอบภายในอย่างสม่ำเสมอ
เพื่อประเมินประสิทธิผลและความเพียงพอของระบบการควบคุมภายใน
พร้อมให้ข้อเสนอแนะกับฝ่ายตรวจสอบภายใน เพื่อให้การปฏิบัติงานเกิดผลงานที่มีประสิทธิภาพ
ซึ่งคณะกรรมการตรวจสอบมีความเห็นว่า บริษัทมีระบบการควบคุมภายในที่เพียงพอ เหมาะสม
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทและบริษัทย่อยบรรลุวัตถุประสงค์ที่กำหนดไว้และสอดคล้องกับกฎหมายและกฎระเบียบที่เกี่ยวข้อง
และไม่พบประเด็นปัญหาหรือข้อบกพร่องที่เป็นสาระสำคัญซึ่งอาจก่อให้เกิดความเสียหายต่อการดำเนินงานของบริษัทแต่ประการใด
นอกจากนี้
คณะกรรมการตรวจสอบยังได้เน้นย้ำให้ฝ่ายบริหารปรับปรุงระบบการควบคุมภายในให้มีประสิทธิผลอย่างต่อเนื่อง

3. การสอบทานการเปิดเผยข้อมูลของบริษัทในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
คณะกรรมการตรวจสอบได้ให้ความเห็นต่อรายการดังกล่าวเพื่อนำเสนอให้คณะกรรมการบริษัทพิจารณาอนุมัติก่อนเข้าทำรายการ
เพื่อให้เกิดความโปร่งใสและเป็นไปตามหลักเกณฑ์ของตลาดหลักทรัพย์แห่งประเทศไทย
ซึ่งคณะกรรมการตรวจสอบมีความเห็นว่า
ไม่พบประเด็นที่เป็นสาระสำคัญในเรื่องการไม่ปฏิบัติตามหลักเกณฑ์ของรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์

4. การปฏิบัติตามกฎหมายและกฎเกณฑ์ภาครัฐ
คณะกรรมการตรวจสอบได้พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายอื่นที่เกี่ยวข้องกับธุรกิจของบริษัท ซึ่งจากการสอบทาน
คณะกรรมการตรวจสอบมีความเห็นว่า
บริษัทมีการปฏิบัติตามกฎหมายที่เกี่ยวข้องให้เป็นไปอย่างถูกต้อง เหมาะสม

5. กำกับดูแลงานตรวจสอบภายใน คณะกรรมการตรวจสอบได้ประชุมร่วมกับผู้ตรวจสอบภายใน
และได้สอบทานผลการตรวจสอบภายในทุกไตรมาส
รวมทั้งได้มีการพัฒนาวิธีการตรวจสอบโดยใช้ประโยชน์จากระบบเทคโนโลยีสารสนเทศอย่างเต็มที่
ซึ่งจากการสอบทาน คณะกรรมการตรวจสอบมีความเห็นว่า
การตรวจสอบภายในของบริษัทเป็นไปอย่างอิสระ เพียงพอ และมีประสิทธิผล
อีกทั้งมีระบบการรักษาความปลอดภัยของข้อมูลที่เพียงพอและเหมาะสม
และมีการรวบรวมเรื่องที่เป็นสาระสำคัญชี้แจงแนวทางแก้ไขให้หน่วยงานที่เกี่ยวข้องได้นำไปป้องกันหรือลดความเสี่ยงที่อาจจะเกิดขึ้น

6. การกำกับดูแลกิจการที่ดี
บริษัทตระหนักและให้ความสำคัญในการบริหารงานตามหลักการกำกับดูแลกิจการที่ดี
มุ่งเน้นให้มีการควบคุมดูแลการปฏิบัติงานให้มีประสิทธิภาพมากขึ้น เพื่อให้มีความโปร่งใส
และมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย

ทั้งนี้ คณะกรรมการตรวจสอบได้จัดทำรายงานการกำกับดูแลกิจการของคณะกรรมการตรวจสอบ
เพื่อเปิดเผยไว้ในแบบแสดงรายการข้อมูลประจำปี และรายงานประจำปีของบริษัท
โดยได้มีการรายงานการปฏิบัติงานของคณะกรรมการตรวจสอบ
ให้คณะกรรมการบริษัทได้รับทราบอย่างสม่ำเสมอ

ในการดำเนินงานของบริษัท ในรอบปี 2551
คณะกรรมการตรวจสอบได้พิจารณาโดยสรุปในภาพรวมแล้ว เห็นว่า บริษัทยึดมั่นในจริยธรรมธุรกิจ
ระบบการปฏิบัติงานของบริษัทมีระบบการควบคุมภายในที่มีประสิทธิผล
มีการบริหารความเสี่ยงอย่างรัดกุมเพียงพอ และมีการกำกับดูแลกิจการโดยยึดหลักความโปร่งใส
ความซื่อสัตย์ ความรับผิดชอบต่อผลการปฏิบัติงานตามหน้าที่ และความสามารถในการแข่งขัน
รวมทั้งมีการปฏิบัติตามหลักเกณฑ์ที่ทางการกำหนด ซึ่งคณะกรรมการตรวจสอบเชื่อมั่นว่า
บริษัทมีความมุ่งมั่นที่จะพัฒนาปรับปรุงระบบการปฏิบัติงานให้ดีขึ้นอย่างต่อเนื่อง
ซึ่งย่อมมีส่วนผลักดันให้องค์กรมีระบบการบริหารจัดการที่ดี เป็นไปตามหลักบรรษัทภิบาลที่ดี
มีความโปร่งใสในการดำเนินงาน ตรวจสอบได้ และรักษาผลประโยชน์ของผู้มีส่วนเกี่ยวข้องทุกฝ่าย

  ในนามคณะกรรมการตรวจสอบ

-มานะ นพพันธ์-

  (นายมานะ นพพันธ์)

ประธานกรรมการตรวจสอบ

วันที่ 25 กุมภาพันธ์ 2552